আদালতের সিলমোহর, চাহাল-ধনশ্রীর বিবাহ-বিচ্ছেদ

মুম্বই: ভারতীয় ক্রিকেটার যুজবেন্দ্র চাহাল (Yuzvendra Chahal) এবং কোরিয়োগ্রাফার ধনশ্রী বর্মার (Dhanashree Verma) বিবাহ-বিচ্ছেদে সম্মতি দিল বান্দ্রার পারিবারিক আদালত (Family Court)। প্রাথমিকভাবে ছ’ মাসের কুলিং অফ পিরিয়ড মুকুব করতে রাজি ছিল না আদালত। কিন্তু বুধবার একাধিক কারণ দেখিয়ে বিচ্ছেদ মামলার দ্রুত নিষ্পত্তি করতে নির্দেশ দেয় বম্বে হাইকোর্ট (Bombay High Court)। ২২ মার্চ থেকে শুরু হওয়া আইপিএলে চাহালের অংশগ্রহণের কথা ভেবেই আগামী বৃহস্পতিবারের (২০ মার্চ) মধ্যে এ বিষয়ে সিদ্ধান্ত নিতে নির্দেশ দেন বিচারপতি মাধব জামদার। পরের দিনই নির্দেশ পালন করল পারিবারিক আদালত।

পারস্পরিক সমঝোতার মধ্যে দিয়ে বিবাহ-বিচ্ছেদের জন্য ৫ ফেব্রুয়ারি আবেদন জানিয়েছিলেন চাহাল এবং ধনশ্রী। তবে ২০ ফেব্রুয়ারি পারিবারিক আদালত ছ’ মাসের কুলিং-অফ (Cooling Off) পিরিয়ড মুকুব করবে না বলে জানিয়ে দেয়। এদিকে বিয়ের দেড় বছর পর, ২০২২ সালের জুন মাস থেকে আলাদা থাকছেন দুজনে।

আরও পড়ুন: ফিরে এল নাইটদের ঐতিহ্যশালী কালো-সোনালি জার্সি!

পারিবারিক আদালত আরও জানিয়েছিল, চাহালের ধনশ্রীকে খোরপোশ হিসেবে দিতে হত ৪.৭৫ কোটি টাকা, কিন্তু চাহাল এখন পর্যন্ত ২.৩৭ কোটি টাকা দিয়েছেন। তাছাড়া মধ্যস্থতার বিষয়টিও আংশিকভাবে সম্পন্ন হয়েছে বলে জানানো হয়েছিল। পারিবারিক আদালতের রায়কে চ্যালেঞ্জ জানিয়ে চাহাল এবং ধনশ্রী হাইকোর্টে যুগ্মভাবে আবেদন করেন যাতে বিবাহ-বিচ্ছেদ প্রক্রিয়া দ্রুত সম্পন্ন হয়।

হিন্দু বিবাহ আইনের ১৩বি ধারা অনুযায়ী বিবাহ-বিচ্ছেদ সম্পন্ন হওয়ার আগে ছয় মাসের কুলিং-অফ পিরিয়ড বাধ্যতামূলক। স্বামী-স্ত্রীর মধ্যে সম্পর্ক কোনওভাবে যদি জোড়া লাগানো যায়, সেই আশাতেই এই ছ’মাস। তবে সম্পর্ক জোড়া লাগার কোনও সম্ভাবনা না থাকলে কুলিং-অফ পিরিয়ড বাতিল করা যায়। এক্ষেত্রে বম্বে হাইকোর্টের বিচারপতি মাধব জামদার সেটাই মনে করেছিলেন এবং সেই অনুযায়ী পারিবারিক আদালতকে দ্রুত সিদ্ধান্ত নেওয়ার নির্দেশ দেন।

দেখুন অন্য খবর: