চাহাল-ধনশ্রীর বিবাহ-বিচ্ছেদ মামলায় বড় রায় হাইকোর্টের

ওয়েব ডেস্ক: যুজবেন্দ্র চাহাল (Yuzvendra Chahal) এবং ধনশ্রী বর্মার (Dhanashree Verma) বিবাহ-বিচ্ছেদের মামলার দ্রুত নিষ্পত্তি করতে বান্দ্রার জেলাশাসকের আদালতকে নির্দেশ দিল বম্বে হাইকোর্টে (Bombay High Court)। ২২ মার্চ থেকে শুরু হওয়া আইপিএলে চাহালের অংশগ্রহণের কথা ভেবেই আগামী বৃহস্পতিবারের (২০ মার্চ) মধ্যে এ বিষয়ে সিদ্ধান্ত নিতে নির্দেশ দিলেন বিচারপতি মাধব জামদার (Justice Madhab Jamdar)।

পারস্পরিক সমঝোতার মধ্যে দিয়ে বিবাহ-বিচ্ছেদের জন্য ৫ ফেব্রুয়ারি আবেদন জানিয়েছিলেন চাহাল এবং ধনশ্রী। তবে ২০ ফেব্রুয়ারি পারিবারিক আদালত ছ’ মাসের কুলিং-অফ পিরিয়ড মুকুব করবে না বলে জানিয়ে দেয়। এদিকে বিয়ের দেড় বছর পর, ২০২২ সালের জুন মাস থেকে আলাদা থাকছেন দুজনে।

আরও পড়ুন: কোহলির কাছে ‘বকুনি’ খেলেন ডিভিলিয়ার্স! কেন?

পারিবারিক আদালত (Family Court) আরও জানিয়েছিল, চাহালের ধনশ্রীকে খোরপোশ হিসেবে দিতে হত ৪.৭৫ কোটি টাকা, কিন্তু চাহাল এখন পর্যন্ত ২.৩৭ কোটি টাকা দিয়েছেন। তাছাড়া মধ্যস্থতার বিষয়টিও আংশিকভাবে সম্পন্ন হয়েছে বলে জানানো হয়েছিল।

পারিবারিক আদালতের রায়কে চ্যালেঞ্জ জানিয়ে চাহাল এবং ধনশ্রী হাইকোর্টে যুগ্মভাবে আবেদন করেন যাতে বিবাহ-বিচ্ছেদ প্রক্রিয়া দ্রুত সম্পন্ন হয়। হিন্দু বিবাহ আইনের ১৩বি ধারা অনুযায়ী বিবাহ-বিচ্ছেদ সম্পন্ন হওয়ার আগে ছয় মাসের কুলিং-অফ পিরিয়ড বাধ্যতামূলক। স্বামী-স্ত্রীর মধ্যে সম্পর্ক কোনওভাবে যদি জোড়া লাগানো যায়, সেই আশাতেই এই ছ’মাস। তবে সেরকম কোনও সম্ভাবনা না থাকলে কুলিং-অফ পিরিয়ড বাতিল করা যায়।

সেই কাজটাই করলেন বিচারপতি জামদার। যেহেতু চাহাল এবং ধনশ্রী আড়াই বছরের বেশি আলাদা রয়েছেন এবং খোরপোশ সহ মধ্যস্থতা নিয়ে দুই পক্ষের মধ্যে কোনও বিবাদ নেই। বিচারপতি এও বলেন, এটি বিরল ঘটনা যেখানে দুই পক্ষ সম্মিলিতভাবে আবেদন করেছে, কারও আপত্তি নেই।

দেখুন অন্য খবর: